Kolkrabe
De Rapp oder au Raab (Corvus corax; alemanischi Näme) isch de grööst Singvogel und e Raubvogel wo i Mitteleuropa ganzjöörig vorchunnt. I de Alpe isch er bis zonere Hööchi vo 2600 müM aaztreffe. Er werd mengisch mit de Chraie verwechslet, wo aber chlinner isch. Jungi Rappe chöned zäämt were.

Uussie 
De Rapp isch ganz schwaarz mit eme liecht chrumme und chräftige Schnabel. Er isch e groosse Vogel, wo 54 bis 67 cm grooss werd. Im Fluug chan er a sim kailförmige Schwanz erchennt were. Sini Spannwiiti bitrait 115 bis 150 cm und er wögt ais bis anderthalb Kilo. Mandli und Wiibli gsiend gliich uus.

Lebeswiis 
De Rapp isch i de Alpe und i Wälder wiit verbraitet. Sini Naarig suecht er aber i de offnige Landschaft. Er baut us Äst i Felsnische oder uf hööche Bömm e groosses Nest. S Wiibli lait vier oder fööf Aier und brüetet 20 Taag.

De Rapp fresst vor alem Aas.

Er chraist inere groosse Hööchi imene ruige Fluug umenand. I de Balzziit roled Wiibli und Mandli wild i de Luft umenand und mached debii gförchigi Sturzflüüg.

Mythologii und Religioo 
I de Mythologii vo verschidnige Kulture spillt de Rapp e wichtigi Role. Bikannt sind de Huginn und de Munnin, di beede Rappe vom Odin i de nordische Mythologii. Bi de alte Grieche isch de Rapp de hailigi Vogel vom Gott Apollon und sis Verhalte isch vo Woorseger uusdütlet wore. I de antike Literatur isch er emole biwunderet wore, en anders mole vertüüflet.

Noch de Legende hett de Hailigi Mainrad vo Ainsidle zwee zoomi Rappe ghaa. Wo zwee Roiber de Eremit umbroocht ghaa hend, hend di beede Rappe d Mörder verfolgt und ase isch de Mord uufteckt wore.

Bsundrigs 
Rappe geltet as di intelligentiste Vögel und chönd us Droot sogär Höögge büüge, um noch Lebesmittel z angle.

De Rappe isch ursprüngli en alti mittelalterlichi Münze gsii, wo im Elsiss gschlage woren isch und en Adler zaigt het. Well d Münze aber wenig ggulte het, isch de Adler abschätzig Rapp gnennt wore und schlussendli zonere feste Bizaichnig för bestimmti Münze am Oberrhii wore. Nochem Rapp wered schwarzi Ross au Rappe gnennt.

Well de griechisch Philosoph Aristoteles gschribe het, as Rappe eri Junge usem Nest wörffi, isch de Uusdruck "Raabeneltere" endstande. Da und no vill andere Aberglobe hend bi villne Mensche e schlechts Bild vom "cholerabeschwarze" Rapp hinderloo. Er hett bis i d Noizitt as Unglücksvogel golte, wo au de Tood vo Mensche azaigt het.

Büecher 
 U. N. Glutz v. Blotzheim und K. M. Bauer: Handbuch der Vögel Mitteleuropas. Bd. 13, Teil III, AULA-Verlag, Wiesbaden, 1993: S. 1947–2022. ISBN 3-89104-460-7
Stefan Ineichen (Hrsg.): Stadtfauna, 600 Tierarten der Stadt Zürich; Bern 2010; ISBN 978-3-258-07561-7
Heinz Staffelbach: Handbuch Schweizer Alpen; Bern 2008.ISBN 978-3-258-06895-4
 Lars Svensson, Peter J. Grant, Killian Mullarney, Dan Zetterström: Der neue Kosmos Vogelführer. Kosmos, Stuttgart; 1999: S. 336–337. ISBN 3-440-07720-9

Weblink 

  
 Javier Blasco-Zumeta & Gerd-Michael Heinze: Alters- und Gschlechtsmerkmol (PDF; 3.29 MB)
 Federe vom Rapp

Raabevögel